Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 45/14/3301	Bánovce nad Bebravou, 8.4.2014
EEČ : 2-23-13-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 ods. 1 a nasl. Zákona o rodine ako rodičovi vyplýva povinnosť prispievať na výživu dieťaťa a rozsudkom Okresného súdu Bánovce nad Bebravou č.k. XXXXX zo dňa XXXXX právoplatným dňa 16.3.2013 bol zaviazaný prispievať na výživu svojej maloletej dcéry XXXXX, nar. XXXXX sumou vo výške 150 Eur mesačne vždy do 15. dňa v mesiaci vopred k rukám oprávnenej, jej matky XXXXX, trvale bytom XXXXX, prechodne bytom XXXXX, ktorej bola zverená do osobnej starostlivosti, pričom rozsudkom Okresného súdu Bánovce nad Bebravou č.k. XXXXX zo dňa XXXXX právoplatným dňa 24.2.2014 bolo rozhodnuté o znížení výživného na sumu vo výške 90 Eur mesačne, ktorou je s účinnosťou od rozhodnutia súdu povinný prispievať na výživu vždy do 25. dňa v tom ktorom mesiaci vopred k rukám menovanej oprávnenej si svoju zákonnú povinnosť vyživovať iného úmyselne neplnil pravidelne a v období od 15.9.2013 do 25.3.2014, v ktorom keď nepracoval, nezaevidoval sa ako uchádzač o zamestnanie v príslušnej evidencii Úradu práce, sociálnych vecí a rodiny Partizánske, pracoviska Bánovce nad Bebravou, a keď zamestnaný bol a mal dostatočný príjem na výživu neprispieval a vyživovaciu povinnosť zamestnávateľovi nenahlásil, čím sa jej plneniu vedome vyhýbal, a v sledovanom období mu tak vznikol celkový dlh na nezaplatenom výživnom vo výške 930 Eur

lebo zanikla trestnost cinu

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod XXXXX zo dňa 15.1.2014 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Uznesením povereného príslušníka Obvodného oddelenia PZ Bánovce nad Bebravou pod XXXXX zo dňa 12.3.2014 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania bolo zistené, že dlžné výživné za obdobie od 15.9.2013 do 25.3.2014 vrátane, za ktoré je obvinený XXXXX trestne stíhaný, bolo z jeho strany uhradené v celom rozsahu. Okrem výpovede menovaného obvineného táto skutočnosť vyplynula i zo svedeckej výpovede v konaní vypočutej oprávnenej príjemkyne výživného XXXXX, a to v spojení so zabezpečenými dokladmi o jeho úhrade. Z vykonaných dôkazov bolo súčasne zistené, že v priebehu neplatenia výživného obvineným jeho nezaopatrená maloletá dcéra XXXXX núdzou netrpela a obdobie neplatenia výživného na nej nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX si svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona  zanikla. 

Vzhľadom k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor